b'\n_START_ARTICLE_\nReishin Kawai\n_START_PARAGRAPH_\nReishin (Munenori Toshio) Kawai (28. februar 1931 i Yasugi, Shimane, Japan \xe2\x80\x93 26. januar 2010 i S\xc3\xa3o Paulo, Brasilien) var 8. dan, en internationalt anerkendt aikido-mester \xe2\x80\x93 og en af de f\xc3\xa5 tilbagev\xc3\xa6rende, der havde tr\xc3\xa6net under Morihei Ueshiba selv. _NEWLINE_I barne\xc3\xa5rene var hans helbred skr\xc3\xb8beligt, hvilket han im\xc3\xb8degik ved at modtage akupunkturbehandlinger - og ved at tr\xc3\xa6ne sumo-brydning og kenjutsu. Som ung var han uchi-deshi gennem 7 \xc3\xa5r hos Torataro Saito, som underviste ham i orientalsk medicin og i Daito-ryu Aikijujutsu samt i Ueshiba-ryu (!) Aiki-Budo. Teknisk bet\xc3\xb8d det, at Kawais basis var old school, p\xc3\xa5 linje med Gozo Shiodas (Yoshinkan) og Morihiro Saitos (Iwama)._NEWLINE_Herefter uddannede han sig til l\xc3\xa6ge\xc2\xa0indenfor orientalsk medicin ved Tsukushoku Universitetet under Michimasa Nishizawa. Kawai blev sidenhen lektor i\xc2\xa0almen akupunktur og moxa-metode\xc2\xa0ved\xc2\xa0Tsukushoku Universitetets Fakultet for Orientalsk Medicin. Samtidig videref\xc3\xb8rte og opdaterede han sine Aikijujutsu-studier ved at tr\xc3\xa6ne nogle \xc3\xa5r i den senere Aikikai Hombu Dojo - hvor han prim\xc3\xa6rt fulgte Morihei Ueshiba og Kisshomaru Ueshibas tr\xc3\xa6ning, samt Morihiro Saitos undervisning om s\xc3\xb8ndagen - inden han i 1955 udvandrede til Brasilien og \xc3\xa5bnede en praksis d\xc3\xa9r. Efter seks \xc3\xa5r tog han orlov fra sin praksis og p\xc3\xa5 tr\xc3\xa6ningsophold i Aikijujutsu og Aikido hos Aritoshi Murashige, som opfordrede ham til at \xc3\xa5bne en dojo i Brasilien - hvilket Kawai derefter gjorde._NEWLINE_I 1963\xc2\xa0fik han overrakt sit Shihan-diplom (officiel godkendelse som aikido-l\xc3\xa6rer p\xc3\xa5 mesterniveau) af\xc2\xa0Morihei Ueshiba som anerkendelse af hans h\xc3\xb8je tekniske standard og hans formidling af Aikido - som han fortsatte med at udbrede til hele Sydamerika. Fra 1976 til 1984 var han vicepr\xc3\xa6sident for The International Aikido Federation (IAF) og blev derefter generaldirekt\xc3\xb8r\xc2\xa0for\xc2\xa0Det\xc2\xa0Sydamerikanske Aikido-Forbund og repr\xc3\xa6sentant for Aikikai Hombu Dojo i Sydamerika. Stilm\xc3\xa6ssigt var Kawai og hans elever hele livet orienteret loyalt mod Hombu Dojo i Tokyo._NEWLINE_Han giftede sig i Brasilien med Leticia Okubo og fik to d\xc3\xb8tre, Cristina og Lilba Okubo Kawai og to b\xc3\xb8rneb\xc3\xb8rn, Lariza og Matias._NEWLINE_Hans n\xc3\xa6rmeste og mest fremtr\xc3\xa6dende uchi-deshi, Victor Manuel Merea Ortega, 6. dan, har grundlagt klubben Reishin Dojo i Odense.'